b'\n_START_ARTICLE_\nSl\xc3\xa6gtsskabstavle\n_START_SECTION_\nAnvendelse og betydning\n_START_PARAGRAPH_\nSl\xc3\xa6gtsskabstavler anvendes blandt andet til l\xc3\xb8sning af arveretslige og arvebiologiske sp\xc3\xb8rgsm\xc3\xa5l.\n_START_SECTION_\nOpstilling og nummerering\n_START_PARAGRAPH_\nS\xc3\xa5vel opstilling som nummerering er forbundet med vanskeligheder.\n_START_SECTION_\nOpstilling\n_START_PARAGRAPH_\nNormalt klares opstillingen ved hj\xc3\xa6lp af flere tavler, idet f\xc3\xb8rste tavle omfatter probanden og dennes eftersl\xc3\xa6gt, n\xc3\xa6ste tavle probandens for\xc3\xa6ldre hver for sig, derefter s\xc3\xb8skende og s\xc3\xb8skendes b\xc3\xb8rn, b\xc3\xb8rneb\xc3\xb8rn og s\xc3\xa5 fremdeles, alt generationsvis opstillet og med udelukkelse af de personer, der allerede er behandlet p\xc3\xa5 foreg\xc3\xa5ende tavler.\n_START_SECTION_\nNummerering\n_START_PARAGRAPH_\nUdgangspunktet for nummerering er s\xc3\xa6dvanligvis anebr\xc3\xb8ken, idet s\xc3\xb8skende betegnes ved anebr\xc3\xb8ken tilf\xc3\xb8jet et nul og et tal, der for m\xc3\xa6nd er ulige, for kvinder lige. S\xc3\xa5ledes bliver \xc3\xa6ldste broder til en given ane (fx 4/1) betegnet 4/1 01, den n\xc3\xa6st\xc3\xa6ldste broder 4/1 03 osv, mens \xc3\xa6ldste s\xc3\xb8ster betegnes 4/1 02, n\xc3\xa6st\xc3\xa6ldste s\xc3\xb8ster 4/1 04 osv. B\xc3\xb8rn af de enkelte personer betegnes med for\xc3\xa6ldrenes betegnelse tilf\xc3\xb8jet endnu et tocifret tal (ulige for mandk\xc3\xb8n, lige for kvindek\xc3\xb8n): s\xc3\xa5ledes vil tredje\xc3\xa6ldste s\xc3\xb8n af probandens farfaders \xc3\xa6ldste broder blive betegnet 4/1 0105 (4/1 = farfader, 01 = \xc3\xa6ldste broder, 05 = tredje\xc3\xa6ldste s\xc3\xb8n). Begrundelsen for at anvende tocifrede tal er, at b\xc3\xb8rneflokken kan v\xc3\xa6re p\xc3\xa5 flere end fem s\xc3\xb8skende af hvert k\xc3\xb8n. Eksempelvis bliver \xc3\xa6ldste s\xc3\xb8n af sjette datter af n\xc3\xa6st\xc3\xa6ldste broder til probandens mormoder betegnet 4/4 03.12.01 (4/4 = mormoder, 03 = n\xc3\xa6st\xc3\xa6ldste broder, 12 = sjette datter af ham, 01 = \xc3\xa6ldste s\xc3\xb8n af hende). Det bem\xc3\xa6rkes, at tallene ikke siger noget om r\xc3\xa6kkef\xc3\xb8lgende af br\xc3\xb8dre og s\xc3\xb8stre indbyrdes, hvilket er en svaghed.\n_START_SECTION_\nBeregning af sl\xc3\xa6gtsskab\n_START_PARAGRAPH_\nFordelen ved nummereringssystemet er, at beregning af indbyrdes sl\xc3\xa6gtsskab bliver overkommelig: graden af sl\xc3\xa6gtsskab (i henhold til den civile beregningsm\xc3\xa5de) beregnes som eksponenten til den potens af 2, som findes i anebr\xc3\xb8kens t\xc3\xa6ller, og antallet af de dertil knyttede tal, idet hvert tocifret tal regnes som en (1). Dette indeb\xc3\xa6rer eksempelvis, at graden af sl\xc3\xa6gtsskab mellem probanden og 16/3 02.15.01 beregnes som 2\xe2\x81\xb4/3 02.15.01 hvorefter eksponenten 4 adderes til antallet af tocifrede tal (det vil sige 04+02+15+01, i alt 4), hvorfor de to personer er besl\xc3\xa6gtede i 8. grad. Det er p\xc3\xa5 lignende m\xc3\xa5de muligt at beregne sl\xc3\xa6gtsskabsgraden mellem to vilk\xc3\xa5rligt valgte personer, omend beregningen er noget mere sammensat.'